CELEX: 32021D1969
Language: da
Date: 2021-10-27 00:00:00
Title: Kommissionens gennemførelsesafgørelse (EU) 2021/1969 af 27. oktober 2021 om anmodningen om registrering af forslaget til det europæiske borgerinitiativ »Opfordring til handling -— Inddrag miljøbeskyttelse i alle politikker« i henhold til Europa-Parlamentets og Rådets forordning (EU) 2019/788 (meddelt under nummer C(2021) 7742) (Kun den engelske udgave er autentisk)

12.11.2021   
               
               
                  DA
               
               
                  Den Europæiske Unions Tidende
               
               
                  L 401/3
               
            
         KOMMISSIONENS GENNEMFØRELSESAFGØRELSE (EU) 2021/1969
         af 27. oktober 2021
         om anmodningen om registrering af forslaget til det europæiske borgerinitiativ »Opfordring til handling -— Inddrag miljøbeskyttelse i alle politikker« i henhold til Europa-Parlamentets og Rådets forordning (EU) 2019/788
         
            
               (meddelt under nummer C(2021) 7742)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ (1), særlig artikel 6, stk. 2 og 3, og
         ud fra følgende betragtninger:
         
                     (1)
                  
                  
                     Kommissionen modtog den 11. juli 2021 en anmodning om registrering af et forslag til europæisk borgerinitiativ med titlen »Opfordring til handling — Inddrag miljøbeskyttelse i alle politikker«.
                  
               
                     (2)
                  
                  
                     Den 10. august 2021 underrettede Kommissionen i overensstemmelse med artikel 6, stk. 4, i forordning (EU) 2019/788 initiativtagergruppen om, at det var dens vurdering, at registreringskravene i artikel 6, stk. 3, litra a), d) og e), i nævnte forordning var opfyldt, og at kravet i artikel 6, stk. 3, litra b), ikke fandt anvendelse. Dog angav Kommissionen også, at de på baggrund af teksten i forslaget til borgerinitiativet fra 11. juli 2021 ikke kunne konkludere, at initiativet i sin helhed opfyldte kravene i artikel 6, stk. 3, litra c). Kommissionen blev i forslaget bedt om, »at erklære en miljøkrise og dermed opfordre enhver til at træde ud af deres komfortzone og presse på for politiske ændringer, da målet er at tilpasse de enkelte politikker, så både miljømæssige og sociale faktorer inddrages på en mere helhedsorienteret måde«, uden at det blev angivet, hvilke EU-retsakter Kommissionen skulle foreslå. Kommissionen bad initiativtagerne om at revidere deres forslag ved at angive hvilken EU-retsakt, de bad Kommissionen om at foreslå, og ved at præcisere indholdet i denne (disse) retsakt(-er).
                  
               
                     (3)
                  
                  
                     Der blev derfor indgivet en ændret udgave af initiativet til Kommissionen den 5. oktober 2021.
                  
               
                     (4)
                  
                  
                     Målene for forslaget til det ændrede borgerinitiativ er følgende: »Kommissionen skal sikre og forbedre europæernes livskvalitet, mens andre arter og miljøet samtidig beskyttes. Kommissionen skal derfor foreslå en retsakt eller en henstilling, som fører til en bedre forståelse for og efterlevelse af miljøbeskyttelsesforanstaltninger i EU-medlemsstaterne. Formålet med initiativet er, at Kommissionen foreslår en retsakt, som giver europæerne sikkerhed for, at deres nationale myndigheder tager miljøhensyn, når de vedtager ny eller ændrer eksisterende lovgivning.«
                  
               
                     (5)
                  
                  
                     I et bilag findes der yderligere oplysninger om emnet, målene og baggrunden for initiativet. Initiativtagerne har også leveret yderligere oplysninger om deres initiativ i et supplerende dokument.
                  
               
                     (6)
                  
                  
                     For så vidt som Kommissionen i initiativet anmodes om at indgive et forslag til en retsakt med det formål at sikre, at medlemsstaterne inddrager miljøhensyn, når de vedtager national lovgivning og nationale foranstaltninger, har Kommissionen i henhold til traktatens artikel 192, stk. 1, beføjelse til at gøre det.
                  
               
                     (7)
                  
                  
                     Af disse grunde er det åbenbart, at ingen dele af initiativet falder uden for Kommissionens beføjelse til at fremsætte et forslag til EU-retsakt til gennemførelse af traktaterne, jf. kravet i artikel 6, stk. 3, litra c), i forordning (EU) 2019/788.
                  
               
                     (8)
                  
                  
                     Denne konklusion berører ikke vurderingen af, om de konkrete faktuelle og materielle betingelser, der er nødvendige for, at Kommissionen kan handle, herunder overholdelsen af proportionalitetsprincippet, opfyldes i dette tilfælde.
                  
               
                     (9)
                  
                  
                     Initiativtagergruppen har i tilstrækkelig grad dokumenteret, at den opfylder kravene i artikel 5, stk. 1 og 2, i forordning (EU) 2019/788, og at den har udpeget kontaktpersoner i overensstemmelse med nævnte forordnings artikel 5, stk. 3, første afsnit.
                  
               
                     (10)
                  
                  
                     Initiativet er ikke åbenbart utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union eller med de rettigheder, der er nedfældet i Den Europæiske Unions charter om grundlæggende rettigheder.
                  
               
                     (11)
                  
                  
                     Det europæiske borgerinitiativ med titlen »Opfordring til handling — Inddrag miljøbeskyttelse i alle politikker« opfylder således alle kravene i artikel 6, stk. 3 i forordning (EU) 2019/788 og bør derfor registreres.
                  
               
                     (12)
                  
                  
                     Den konklusion, at betingelserne for registreringen i henhold til artikel 6, stk. 3, i forordning (EU) 2019/788 er opfyldt, betyder dog ikke, at Kommissionen på nogen måde bekræfter den faktiske rigtighed af initiativets indhold, hvilket er initiativtagergruppens eget ansvar. Initiativet afspejler kun initiativtagergruppens holdning og kan ikke på nogen måde anses for at afspejle Europa-Kommissionens holdning —
                  
               VEDTAGET DENNE AFGØRELSE:
         
            Artikel 1
            Forslag til borgerinitiativ »Opfordring til handling — Inddrag miljøbeskyttelse i alle politikker« registreres.
         
         
            Artikel 2
            Denne afgørelse er rettet til initiativtagergruppen til det europæiske borgerinitiativ »Opfordring til handling — Inddrag miljøbeskyttelse i alle politikker«, som repræsenteres ved Jure Leben og Marko Maver, der fungerer som kontaktpersoner.
         
         
            Udfærdiget i Bruxelles, den 27. oktober 2021.
            
               
                  På Kommissionens vegne
               
               Věra JOUROVÁ
               
                  Næstformand
               
            
         
         
            (1)  EUT L 130 af 17.5.2019, s. 55.